MANILA - Balot ng itim na garbage bag at pinalibutan ng duct tape ang isang bangkay na itinapon sa Adelfa Street sa Barangay Pembo, Huwebes ng madaling araw.

Nakapatong sa kanya na tila card sa regalo ang karatulang nagsasabing "Tulak ako wag tularan."

Nakita ng menor de edad na si Cathy at ng mga kaibigan na ibinaba mula sa SUV ang bangkay bago ito binaril ng sakay ng nakabuntot na motorsiklo.

“Galing sa likod ng kotse, bigla na lang ibinagsak. Nu’ng umalis, ‘yung motor ‘yung tumapos. Dalawang putok…bigla na akong tumakbo. Nataranta ako,” ani ng nakakita.

Nakagapos ang kamay at mga paa ng lalaki na underwear lang ang suot. Wala siyang ibang pagkakakilanlan bukod sa pagiging kalbo at may tattoo sa kanang braso.

Plano ng barangay na lagyan ng mga gate ang mga daanan sa Pembo para sa dagdag seguridad.

Bandang ala-una naman ng madaling araw, nahuli ang isang lalaki at dalawang babae na itinuturong tulak sa buy-bust operation ng pulis sa Barangay Pembo rin.

Target ang lalaki sa buy-bust at kasabwat niya umano ang mga babae.

–Umagang Kay Ganda, Oktubre 27, 2016